વળી નોકરી કરવી એટલે ઘરની બહાર જ જવું પડે તે પણ આજના ‘ઈન્ટરનેટ’ના યુગમાં જરૂરી નથી રહ્યું. ઘણાં લેડીડૉક્ટરો પોતાનાં ઘરેથી જ પ્રેક્ટીસ કરતાં હોય છે, ઘણી સ્ત્રીઓ ખાખરા, પાપડ વગેરે બનાવતી હોય છે, ઘણી શિક્ષિકાઓ પાર્ટ-ટાઈમ નોકરી કરતી હોય છે, ઘણી બહેનો સમાજસેવામાં કાર્યરત છે, ઘણી મહિલાઓ સફળતાથી ઑફિસ સાથે ઘર પણ વ્યવસ્થિત રાખતી હોય છે. આપણી પાસે અઢળક ઉદાહરણો છે. તેનાથી વિપરીત એવાં પણ દાખલા છે કે માત્ર ઘરસંભાળમાં જ વ્યસ્ત, ૪૮ વર્ષે અચાનક વિધવા થયેલ સ્ત્રી ભણેલી હોવા છતાં લાચાર બની ગયેલી હોય.